בס"ד

במוקד העניין האקדמי והאישי שלי נמצא חקר הזיכרון. כיצד הזיכרונות אודות העבר מעצבים את ההווה, ומנגד, כיצד ההווה על נסיבותיו המורכבות מעצב את האופן שבו אנו זוכרים את העבר. אולם בעוד שמרבית חקר הזיכרון עוסק בתקופה המודרנית, העברתי את המתודולוגיות הללו לחקר ההיסטוריה היהודית בעת העתיקה, דבר שכמעט ולא נעשה עד כה. עבודות המחקר הראשונות שלי (עבודת המאסטר והדוקטורט), עסקו באופנים שבהם ספרות חז"ל זוכרת את אירועי הבית השני. עבודת הדוקטורט, שנעשתה בהנחייתו של פרופ' ישעיהו גפני, השוותה בין זיכרון החורבן הראשון לזיכרון החורבן השני בספרות חז"ל.

 תיכף לסיום הדוקטורט יצאתי לפוסט-דוקטורט באונ' הארוורד. שם התחלתי במחקר על מאפייני ה'סיפור ההיסטורי' בתלמוד הבבלי [מס' 26, 30]. לקראת סיום השנה נכנסתי לעבודה אינטנסיבית שנמשכה כארבע שנים לפרוייקט המחקר 'בין יוספוס לחז"ל'. פרוייקט זה נעשה בניצוחן של פרופ' טל אילן ופרופ' ורד נעם, הגדיר ודן באופן אינטנסיבי בקורפוס של סיפורים מימי בית שני המצויים הן בספריו של יוספוס והן בספרות חז"ל. במסגרת פרוייקט זה עסקתי בחלק ניכר מסיפורי החורבן השני, וכתבתי כ-250 עמ', המהווים כרבע מהיקף הספר, שיצא לפני כשנתיים בהוצאת יד בן צבי. בשנתיים האחרונות הרחבתי את תחומי העיסוק הללו בשלשה ערוצים שונים:

1. הגשתי להוצאת יד בן צבי את ספרי 'סכר שכחה: זכרונות הבית השני בשלהי העת העתיקה' [הספר עבר את השיפוט הפנימי ויצא לשיפוט חיצוני]. הספר מבוסס במידת מה על הדוקטורט אבל גם ובעיקר על תובנות רבות שעלו במהלך השנים האחרונות תוך כדי העיסוק בפרוייקטים השונים. הספר נכתב בסיוע נדיב של מלגת פוסט-דוקטורט של יד בן צבי. כמו כן נעניתי לפניית Oxford University Press לכתוב ספר שיסקור את ארץ ישראל ויהודיה תחת השלטון הרומי מהמרד הגדול ועד לימיו של רבי יהודה הנשיא. הספר יתבסס על החידושים המתודולוגיים והתגליות הארכיאולוגיות בעשרות השנים האחרונות.
2. ורד נעם, טל אילן ואנוכי התחלנו בפרוייקט מחקר נרחב שמטרתו לאתר את השרידים והאזכורים הרבים לספרות הבית השני בתוך ספרות חז"ל. מאמר ראשון, המשותף לשלושתנו, עתיד לראות אור בקרוב בסדרת Compendia Rerum Iudaicarum ad Novum Testamentum (CRINT), וכעת אנו שוקדים על השגת מימון לביצוע הפרוייקט.
3. פרופ' מיכאל אביעוז (אונ' בר אילן) ואנוכי ארגנו בתמיכת הקרן הלאומית למדע (ISF) כנס בינלאומי שנערך במרץ 2019 תחת הכותרת: Josephus: Between the Bible and the Mishnah. חלק מפירות הכנס עתידים לראות אור בכתב העת JSIJ.

במסגרת תוכנית המחקר לשנים הבאות אני מעוניין להרחיב את היריעה בשלשה היבטים: 1) לנסות ולאתר את הזיכרונות ותפיסת העבר בחלקים נוספים של החברה היהודית, מעבר לחברת החכמים בארץ ישראל ובבבל. וזאת על ידי יצירת קטלוג מפורט של 'הזיכרון ההיסטורי' כפי שהוא מתבטא בממצא הליטורגי והאמנותי. 2) על בסיס קטלוג זה לערוך מחקר משווה על תפיסת הזיכרון והתודעה ההיסטורית בשלהי העת העתיקה בקרב התרבויות היהודית, הנוצרית, והפאגנית באימפריה הרומית. 3) להעמיק בבחינת ההיבטים המתודולוגיים והשאלות התיאורטיות הקשורות בזיכרון בזיקה למדעי החברה, מדעי המוח וההיסטוריה העוסקים בהתמודדות וזיכרון של טראומה. במרבית ההיבטים הללו נגעתי באופן כזה או אחר כבר במהלך עבודות קודמות, כמפורט במכתב הנלווה המתאר את תוכנית המחקר.

**היסטוריה וזיכרון כיום: הוראה ופעילות ציבורית**

כפי שנרמז בפתח הדברים, לדידי שאלות של זיכרון ותודעה היסטורית אינם רק עניין למחקר אקדמי טהור, אלא יש להם השלכות ישירות ומשמעותיות על חיינו כיום. בשל כך אני עוסק בשנים האחרונות בהיבטים שונים של הוראת היסטוריה במערכת החינוך. מאז שנת 2013 אני מלמד סטודנטים להוראת היסטוריה במכללת שאנן. במסגרת זו אני משתדל לשים את הדגש על הקניית כלים לאוריינות היסטורית וכן לחדד את ההכרה שגם הזיכרון ההיסטורי הוא מושא לשינויים ותמורות מכוחו של ההווה. בנוסף, אני מלמד באוניברסיטה הפתוחה ובמסגרת זאת הייתי שותף לכתיבתו מחדש של הקורס 'ירושלים לדורותיה'. כמו כן אני משמש כמנחה להנחיית עבודות סמינריוניות בתקופת בית שני, המשנה והתלמוד.

 בנוסף לפעילות ההוראה אני משתדל להביא לידי ביטוי את ערכי המקצוע ופירות המחקר גם למרחבים נוספים במערכת החינוך. לפני כשש שנים הצטרפתי לועדת המקצוע של החמ"ד. במסגרת זו פיתחתי את תוכנית הלימודים החדשה לחטיבת הביניים, וכן הייתי שותף לבחינה ואישור של תכניות לימודים נוספות. בתוכנית החדשה ניתן דגש מיוחד על למידה רב-תחומית ועל ניסיון כן להבין את העבר מתוך מודעות להטיות האידיאולוגיות והתרבותיות. אני מקווה ומאמין שהכרת העבר בה בעת עם ראייה ביקורתית של הזיכרון ותמונת העבר הציבורית יצמיחו אזרחים בעלי תודעה ומודעות לעברם ולאופן שבו הוא מעצב את ההווה שלנו. כמו כן אני משתדל להקדיש זמן לפעילות לימוד והנחיה לקהל הרחב. בשנים האחרונות אני מרצה ביד בן צבי על נושאים שונים הקשורים בתחום עבודתי, וכן במסגרות נוספות. לאחרונה ייעצתי למרכז שז"ר ולמשרד המורשת בבניית יום עיון על פלאוויוס יוספוס ויודפת, וכעת אנו נמצאים בתהליך בניית סדרת ימי עיון, סיורים וסדנאות, מתוך מגמה להנגיש ולהציע את פרי המחקרים והתובנות אודות העבר לקהל הסטודנטים, תלמידי המכינות הקדם-צבאיות והציבור הרחב.

אסיים במה שפתחתי, ברי לי שזיכרונותינו ותרבות הזיכרון של החברה אינם רק אשנב לעבר אלא גם גורם רב משמעות בעיצוב ההווה. במסגרת האקדמית אני מבקש להבין ככל שניתן כיצד זכרו היהודים בשלהי העת העתיקה את עברם, וכיצד זיכרונות אלו השפיעו והושפעו מהווה שלהם. בה בעת אני מקווה שתובנות אלו יסייעו לנו לזכור את העבר באופן שנוכל ליצור עתיד טוב יותר.

**תוכנית מחקר**

בליבת המחקר שלי נמצא הזיכרון. כיצד יהודים זכרו את העבר, כיצד הזיכרון מעצב את תודעתם ותרבותם של בני ההווה ובה בעת כיצד נסיבות היסטוריות קונקרטיות משפיעות על האופן שבו נזכר העבר ונשכח. התחלתי לעסוק בנושא כאשר הגישה הרווחת גרסה שחכמים 'לא התעניינו בהיסטוריה' ועל כן דבריהם לא יכולים לשמש כ'מקורות היסטוריים' לאירועים עליהם הם מספרים. במרוצת השנים פיתחתי בסיס תיאורטי ומתודולוגי המאפשר, להבנתי, לתאר את התודעה ההיסטורית של קבוצות יהודיות בשלהי העת העתיקה, לאפיין חלק מסיפורי חכמים כסיפורים בעלי אופי היסטוריוגרפי ולעמוד על איכותה, ובקצרה לתאר את 'ההיסטוריה של הזיכרון'.

בעבודת הדוקטורט [מס' 1] הצעתי מודל לתיאור התודעה ההיסטורית על פי ארבעה ממדים: 1) המודעות לעצם ההתרחשות; 2) הכרת הייחודיות שבאירוע מסויים; 3) מתן הסבר (וטיב ההסבר) לאירוע; 4) אריגת הפרטים לנרטיב קוהרנטי. התבוננות בזיכרון החורבן השני בספרות חז"ל דרך מודל זה חשפה הבדלים מהותיים בין החיבורים השונים, החל מהעדר כמעט מוחלט של תודעה היסטורית במשנה, ועד לנרטיב היסטורי מלא ומגובש בתלמוד הבבלי. בפוסט-דוקטורט העמקתי בתפיסת הזיכרון של התלמוד הבבלי [מס' 26, 30]. מסקנותיי ביחס לתודעה ההיסטורית של המשנה לעומת יתר הספרות התנאית פורסמו במאמר נפרד [מס' 27]. בהמשך השוויתי את תפיסת המשנה לזו של יוספוס ביחס לתאריך החורבן השני [מס' 29].

העיסוק בתודעת העבר של חכמים חייב לבחון מחדש את מקורותיהם של חכמים עצמם. כך הגעתי לפרוייקט המקבילות בין יוספוס לחז"ל שהובילו פרופ' טל אילן ופרופ' ורד נעם עם תלמידות המחקר גב' דפנה ברץ וגב' יעל פיש. במסגרת זו הופקדתי על כתיבת חלק הארי של פרקי המסורות העוסקות בחורבן השני [מס' 16-12], והמסורת אודות המפגש בין אלכסנדר הגדול והכהן הגדול [מס' 11]. אופיו של הפרוייקט חייב עבודה פילולוגית יסודית של השוואת דברי חכמים למקורות ספרותיים ביוונית, לטינית וסורית.

על בסיס המסקנות הפילולוגיות וההיסטוריות שבעבודה זו שבתי ובחנתי בספרי [מס' 2] את מגוון ההתייחסויות והשתיקות כלפי החורבן השני. המונח 'זיכרון תרבותי' שטבע יאן אסמן שימש מושג מפתח להגדרת אופי הסיפורים, הטקסים ומגוון ההתייחסויות לעבר. מושג זה נותן משקל רב לאופן שבו ההווה מבנה את דמות העבר לצרכיו, עד כדי יצירת 'עבר מדומיין'. גישה זו משתלבת היטב עם התפיסה הרווחת כלפי ספרות חז"ל, שמדובר ב'ספרות', שאין בה כל ניסיון לזכור את העבר. הביקורות של עמוס פונקנשטיין ובארי שוורץ טענו נגד התפיסה ההבנייתית, שהיא מעניק משקל כמעט בלעדי להשפעת ההווה, לטענתם, בבסיס הזיכרון ישנו אירוע מהעבר, שחברת ההווה מעוניינת הן לזכור אותו והן להעניק לו משמעות. תפקיד ההיסטוריון של הזיכרון הוא לעמוד על מידת החופש הפרשני ומידת 'ההבנתיות' שביצירת 'הזיכרון התרבותי'. ביקורות אלו יחד עם מודל ארבעת הממדים לתודעה ההיסטורית שהוצג לעיל איפשרו לי לעמוד על התפתחות 'הזיכרון התרבותי' של היהודים בשלהי העת העתיקה. הסתבר שקריאה בסיפורי החכמים, בליטורגיה ובטקסי הזיכרון לאור תיאוריות אלו מאפשרת להכיר טוב יותר הן את החברה היהודית בת הזמן והן את עברה. מצד אחד הגישות השונות לזיכרון העבר חושפות את העולמות הרעיוניים והאידיאולוגיים של קבוצות שונות (כוהנים, חכמים, בית הנשיא, בעלי בתים), ובה בעת ניתן לזקק מתוך הזיכרון התרבותי שרידים והדים מהעבר של הקבוצות הללו.

סיכומו של דבר, אני מקווה שעלה בידי (1) להעמיד את 'ההיסטוריה של הזיכרון' כתחום מחקר פורה עבור היסטוריונים של היהדות העתיקה. (2) להציע מסגרת תיאורטית יעילה לאפיון התודעה ההיסטורית. זהו הבסיס למספר כיווני מחקר שאני מקווה לפתח בשנים הקרובות:

1. **מזיכרון להיסטוריה** – חשיפת מקורות הזיכרון התרבותי של ספרות חז"ל והליטורגיה אפשרה להבחין בהדי אירועים ותהליכים משלהי ימי בית שני [ראו במיוחד מס' 14, 29], ומכאן לבחון את הנרטיב ההיסטורי הקיים. לאור זאת נעניתי בשמחה להצעת Oxford university Press לכתוב מונוגרפיה על יחסי היהודים ורומאים בארץ ישראל בשנים 200-6 בהתבסס על ממצאי המחקר העדכניים במקורות הספרותיים ובממצא הארכיאולוגי. הכתיבת אמורה להסתיים בתוך כשנה וחצי.@@
2. **הספריה היהודית בשלהי העת העתיקה** – ורד נעם, טל אילן ואנכי מכינים כעת תוכנית מחקר לאיתור וזיהוי שקיעין מספרות הבית השני בספרות חז"ל. אנו מקווים להציג את המקורות הספרותיים (כתובים ושאינם כתובים) שהיהודים בשלהי העת העתיקה שמרו, ושהיוו את המסד לתרבות הזיכרון שלהם. מאמר משותף המסכם את הישגי המחקר עד כה ומציג את תכנית המחקר עתיד להתפרסם בכרך נוסף בסדרת Compendia Rerum Iudaicarum ad Novum Testamentum (CRINT).
3. **הזיכרון התרבותי מעבר לעולמם של חכמים במבט השוואתי** – ספרותם של חכמים מהווה צוהר בעיקר, אם לא רק, לתרבותם של חכמים. אני מקווה להצליח להעמיד קווים לדמותו של הזיכרון התרבותי של חלקים נוספים של החברה היהודית בארץ ישראל וזאת באמצעות בחינה מקיפה ומעמיקה של הממצא האמנותי והליטורגי העשיר מארץ ישראל. בשלב הראשון בכוונתי ליצור קטלוג של כל ההתייחסויות לאירועי העבר בליטורגיה ובאמנות היהודית, ובכך ליצור קורפוס של הזיכרון היהודי החוץ-רבני. בשלב השני ייבחנו תוכנו של קורפוס הזיכרון ומאפייניו כלפי תרבות הזיכרון הנוצרית באימפריה הרומית בשלהי העת העתיקה כפי שהיא באה לידי ביטוי בממצא האמנותי, בכתבי אבות הכנסיה ובספרות ה-itineraria, וכמובן כלפי תרבות הזיכרון בספרות חז"ל. ניצנים ראשונים לפרוייקט זה ישנם בספרי שבו עסקתי בעיצוב הזיכרון בליטורגיה היהודית בזיקה לזיכרון הנוצרי של החורבן השני; בהיבט האמנותי עסקתי בהרצאה שניתנה על פסיפס חוקוק [מס' 33; מאמר המבוסס על הרצאה זו נשלח לכתב עת ונמצא בשיפוט].
4. **זיכרון תרבותי: האופק מתרחב** – ברי לי שהעיסוק בזיכרון ובתודעה ההיסטורית צריך להיות מופרה מעיסוק בתקופות נוספות וממפגש עם דיסציפלינות אחרות. במאמר 'Jaddus the High Priest and Alexander the Great – Fact or Fiction? Religion, Politics and Historiography in Late 17th Century England' [מס' 28] הראיתי כיצד שאלות היסטוריוגרפיות אודות מידת המהימנות של יוספוס וספרות חז"ל עיצבו את הוויכוח המשפטי-דתי באנגליה במהלך המהפכה המפוארת. במאמר 'Books, Commentators and the Democratization of Knowledge in the Geonic Era' [מס' 23] עסקתי בסוגיות סוציולוגיות הנוגעות למעבר מחברה אוראלית לחברה ליטרלית בשלהי תקופת הגאונים. בה בעת התחלתי לטוות קשרים עם חוקרים העוסקים בזיכרון השואה ובחקר הזיכרון התרבותי מתחום מדעי המוח. אני מקווה שאלו סנוניות ראשונות בדרך לשיתוף פעולה פורה בין חוקרים מתקופות שונות ומדיסציפלינות שונות.

היסודות המתודולוגיים למחקר הם גם הבסיס לתפיסת ההוראה שלי, הגורסת עיון פילולוגי יסודי בכלל המקורות הקדומים (יהודיים ושאינם יהודיים, ספרותיים, ארכיאולוגיים ועוד). על בסיס אלו יש להתקדם להצגת 'התמונה הגדולה' בשני מובנים. ראשית, ניסיון להצגת תמונת העבר של התקופה הנלמדת; שנית לבחון הן את המתודולוגיה והן את המסקנות בזיקה להתפתחויות במחקר ההיסטוריוגרפי על היבטיו התיאורטיים והיישומיים.

לסיכום, פרקי המחקר השונים שבהם הייתי מעורב עד עתה שכנעו אותי שיש טעם רב לבחון את הזיכרון והתודעה ההיסטורית של היהודים בשלהי העת העתיקה, מתוך הבנה שהיהודים אכן היו מעוניינים לזכור את עברם. מנקודה זו אני מעוניין לצאת למחקרים נוספים שיסייעו בידינו להבין את תודעת העבר בשלהי העת העתיקה ואולי אף להציע לנו תובנות על זיכרונותינו אנו.